നവമി ജിജീഷിനെ അനുമോദിച്ചു പ്രമാടം: പൊതുവിജ്ഞാനവുമായി ബന്ധപ്പെട്ട് നിരവധി ചോദ്യങ്ങള്ക്ക് കൃത്യമായ ഉത്തരം നല്കി ഇന്ത്യ ബുക്ക് ഒഫ് റെക്കോര്ഡ്സില് ഇടംനേടിയ നാലു വയസുകാരി നവമി ജിജീഷിനെ എസ്.എന്.ഡി.പി യോഗം പത്തനംതിട്ട യൂണിയന് പ്രസിഡന്റും കോന്നി ശ്രീനാരായണ പബ്ലിക് സ്കൂള് മാനേജരുമായ കെ.പദ്മകുമാര് വീട്ടിലെത്തി അനുമോദിച്ചു. സ്കൂള് അഡ്മിനിസ്ട്രേറ്റര് എം.കെ ശ്രീലാല്, വികോട്ടയം എസ്.എന്.ഡി.പി ശാഖ ആക്ടിങ് പ്രസിഡന്റ് വി.ജി .സോമരാജന് എന്നിവര് ഒപ്പമുണ്ടായിരുന്നു. വി .കോട്ടയം പുഷ്പ്പമംഗലത്തില് പി.എന് ജിജീഷിന്റെയും അഞ്ജുവിന്റെയും രണ്ടാമത്തെ മകളാണ് നവമി ജിജീഷ്. സഹോദരി നിവേദ്യ ജിജി കോന്നി ശ്രീനാരായണ പബ്ലിക് സ്കൂളിലെ അഞ്ചാം ക്ലാസ് വിദ്യാര്ത്ഥിനിയാണ്. ചേച്ചിയുടെ ഓണ്ലൈന് ക്ലാസുകള് നവമി വീക്ഷിച്ചുകൊണ്ടിരുന്നു. അദ്ധ്യാപകര് പഠിപ്പിക്കുന്ന പാഠഭാഗങ്ങള് ചേച്ചിയോടൊപ്പം അനുജത്തിയും ഹൃദിസ്ഥമാക്കിയിരുന്നു. ഓണ്ലൈന് ക്ലാസിന്റെ ഭാഗമായി നടത്തിയ പ്രസംഗമത്സരത്തിന് നിവേദ്യയെ അമ്മയും ടീച്ചറും ചേര്ന്ന് പഠിപ്പിച്ച പ്രസംഗം നവമി കേട്ട് പഠിക്കുകയും അക്ഷരസ്ഫുടതയോടെ അവതരിപ്പിക്കുകയും ചെയ്തു. ക്ലാസില് പഠിപ്പിച്ച കവിതകളും പൊതു വിജ്ഞാനങ്ങളും ഇതോടൊപ്പം പഠിച്ചു. നാല് വയസ് മാത്രമുള്ള കുട്ടിയുടെ കഴിവ് ഇന്ത്യ ബുക്ക് ഒഫ് റെക്കോര്ഡ്സിലേക്ക് പരിഗണിക്കുന്നതിനു മാര്ഗനിര്ദ്ദേശം നല്കിയത് സ്കൂള് അദ്ധ്യാപകരാണ്.